b'\n_START_ARTICLE_\nVincas Vitkauskas\n_START_SECTION_\nBiografija\n_START_PARAGRAPH_\n1914 m. Oriole baig\xc4\x97 gimnazij\xc4\x85. Studijavo Maskvos universiteto Matematikos fakultete, vakarais mok\xc4\x97si Stroganovo dail\xc4\x97s mokykloje. 1916 m. mobilizuotas, tarnavo Rusijos kariuomen\xc4\x97je. Baig\xc4\x97 Maskvos karo mokykl\xc4\x85, kovojo Pirmojo pasaulinio karo frontuose.\n_START_SECTION_\nTarpukaris\n_START_PARAGRAPH_\n1918 m. sugr\xc4\xaf\xc5\xbeo \xc4\xaf Lietuv\xc4\x85. Nuo 1919 m. sausio 1 d. Lietuvos kariuomen\xc4\x97s savanoris, dalyvavo kautyn\xc4\x97se su bermontininkais ir lenkais. 1919 m. lapkri\xc4\x8dio m\xc4\x97n. suteiktas kapitono laipsnis. 1923 m. dalyvavo Klaip\xc4\x97dos sukilime, Klaip\xc4\x97dos komendantas, majoras._NEWLINE_1923 m. baig\xc4\x97 Auk\xc5\xa1tuosius karinink\xc5\xb3 kursus. 1925\xe2\x80\x931927 m. Devintojo p\xc4\x97stinink\xc5\xb3 pulko vadas. 1926 m. pulkininkas leitenantas. 1927\xe2\x80\x931930 m. Auk\xc5\xa1t\xc5\xb3j\xc5\xb3 karinink\xc5\xb3 kurs\xc5\xb3 lektorius. 1929 m. pulkininkas. 1930 m. baig\xc4\x97 Auk\xc5\xa1tesni\xc5\xb3j\xc5\xb3 kariuomen\xc4\x97s vir\xc5\xa1inink\xc5\xb3 kursus._NEWLINE_1930\xe2\x80\x931939 m. dirbo kariuomen\xc4\x97s Generaliniame \xc5\xa1tabe, kariuomen\xc4\x97s inspekcijos p\xc4\x97stinink\xc5\xb3 skyriaus vir\xc5\xa1ininkas, p\xc4\x97stinink\xc5\xb3 inspektorius. 1935 m. brigados generolas. 1939 m. baland\xc5\xbeio 12 d. I-osios p\xc4\x97stinink\xc5\xb3 divizijos vadas, 1939 m. bir\xc5\xbeelio 13 d. divizijos generolas. Lietuvos kariuomen\xc4\x97s Vilniaus rinktin\xc4\x97s vadas. 1939 m. ruden\xc4\xaf Vilniaus rinktin\xc4\x97s \xc5\xbeygis prasid\xc4\x97jo tose pa\xc4\x8diose \xc5\xa0irvint\xc5\xb3 apylink\xc4\x97se, kur 1920 kov\xc5\xb3 u\xc5\xbe nepriklausomyb\xc4\x99 metu Vincas Vitkauskas buvo sunkiai su\xc5\xbeeistas. 1940 m. sausio 22 d. paskirtas laikinai eiti kariuomen\xc4\x97s vado pareigas. Nuo baland\xc5\xbeio 22 d. iki SSRS okupacijos 1940 m. bir\xc5\xbeelio 15 d. Vyriausiasis kariuomen\xc4\x97s vadas.  Valstyb\xc4\x97s gynimo taryboje prie\xc5\xa1inosi kariuomen\xc4\x97s panaudojimui prie\xc5\xa1 kra\xc5\xa1t\xc4\x85 okupuojan\xc4\x8di\xc4\x85 Raudon\xc4\x85j\xc4\x85 armij\xc4\x85.\n_START_SECTION_\nSovietmetis\n_START_PARAGRAPH_\n1940 m. bir\xc5\xbeelio 17 d. \xe2\x80\x93 liepos m\xc4\x97n. marionetin\xc4\x97s Justo Paleckio \xe2\x80\x9eLiaudies vyriausyb\xc4\x97s\xe2\x80\x9c kra\xc5\xa1to apsaugos ministras. 1940 m. rugpj\xc5\xab\xc4\x8dio m\xc4\x97n. kaip Liaudies Seimo \xc4\xafgaliotosios komisijos narys dalyvavo SSRS AT VII nepaprastojoje sesijoje. _NEWLINE_1940 m. rugpj\xc5\xab\xc4\x8dio 27 d. paskirtas LR Kra\xc5\xa1to apsaugos ministerijos Vyriausiosios likvidacin\xc4\x97s komisijos pirmininku.  1940 m. rugpj\xc5\xab\xc4\x8dio m\xc4\x97n. \xe2\x80\x93 1941 m. bir\xc5\xbeelio m\xc4\x97n. vadovavo Raudonosios armijos 29-ajam teritoriniam \xc5\xa1auli\xc5\xb3 korpusui. 1941 m. bir\xc5\xbeelio-gruod\xc5\xbeio m\xc4\x97n. Maskvoje mok\xc4\x97si Auk\xc5\xa1t\xc5\xb3j\xc5\xb3 vad\xc5\xb3 tobulinimosi kursuose prie Generalinio \xc5\xa1tabo akademijos. 1942\xe2\x80\x931945 m. d\xc4\x97st\xc4\x97 Frunz\xc4\x97s karo akademijoje Maskvoje._NEWLINE_1946 m. gr\xc4\xaf\xc5\xbeo \xc4\xaf Lietuv\xc4\x85. 1946\xe2\x80\x931950 m. Kauno valstybinio universiteto, 1950\xe2\x80\x931954 m. Kauno politechnikos instituto karin\xc4\x97s katedros ved\xc4\x97jas._NEWLINE_1941\xe2\x80\x931954 m. SSRS AT, 1955\xe2\x80\x931963 m. LSSR AT deputatas.'